**მაია გრძელიძე** (დ. 1964, სოფელი დიმი, ბაღდათის რაიონი) ― ქართველი ინჟინერი, პროფესორი (2014).

ბიოგრაფია
---------

მაია გრძელიძე 1964 წელს სოფელ დიმში, ბაღდათის რაიონში დაიბადა. 1987 წელს ქუთაისის ნიკო მუსხელიშვილის სახელობის პოლიტექნიკური ინსტიტუტის მანქანათმშენებლობის ფაკულტეტი დაამთავრა. იმავე წლიდან დაიწყო მუშაობა "ტყავის ნაკეთობათა ტექნოლოგიის" კათედრაზე ასისტენტად. 2002 წელს დაასრულა ინსტიტუტის ასპირანტურა „ფეხსაცმლისა და ტყავსაგალანტერიო ნაკეთობათა ტექნოლოგიის" მიმართულებით და დაიცვა დისერტაცია თემაზე: „აპარატურისა და ასორტიმენტის კლასიფიკაციის მეთოდის შემუშავება ოპტიმალური ფეხსაცმლის შერჩევის დიაგნოსტიკისთვის".

2006 წლიდან აკაკი წერეთლის სახელობის სახელმწიფო უნივერსიტეტის „გამოყენებითი დიზაინისა და მსუბუქი მრეწველობის ნაკეთობათა ტექნოლოგიის" დეპარტამენტში მუშაობს. სამეცნიერო მუშაობის პროფილის და ინტერესების სფეროს საქართველოს მოსახლეობის ტერფების ანთროპრომეტრიული კვლევა და სტატისტიკური ანალიზი, მოზარდთა ტერფების პათოლოგიები და მათი აღმოფხვრის გზების ძიება, ზომითი ასორტიმენტის აგების მეთოდები, ტერფის ზომითი დიაგნოსტიკისათვის საჭირო მანქანა-მოწყობილებების კონსტრუქციები, ორთოპედიული ფეხსაცმლის დამზადების ტექნილოგიური თავისებურებანი, სტატისტიკური მონაცემების კომპიუტერული დამუშავება, ნაწარმის კომპიუტერული მოდელირება და ტექნიკური ანგარიში წარმოადგენს.

2006 წელს მაია გრძელიძემ დეპარტამენტის მეცნიერთა ჯგუფთან ერთად საქართველოს განათლებისა და მეცნიერების სამინისტროსთან არსებული ეროვნული სამეცნიერო ფონდის გრანტი თემაზე: „საქართველოს სამხედრო ფორმირებებისთვის სპეცფეხსაცმლის შემუშავება". იგი თემის მეცნიერ-კონსტრუქტორი და მენეჯერი იყო.

2007 წელს მისმა ჯგუფმა კიდევ ერთი გრანტი მოიპოვა თემაზე: „პათოლოგიური ტერფების მქონე ბავშვებისათვის სამედიცინო-პროფილაქტიკური ფეხსაცმლის შემუშვება", რომლის ავტორი, მენეჯერი და წამყვანი მეცნიერ-თანამშრომელი თავად იყო. 

მაია გრძელიძეს გამოქვეყნებული აქვს 185 სამეცნიერი სტატია, 4 მონოგრაფია, ეკუთვნის ოთხი გამოგონება და ავტორია 27 სასწავლო-მეთოდური სახელმძღვანელოსი. არის ტექნიკის მეცნიერებათა კანდიდატი (2002). მინიჭებული აქვს დოქტორის აკადემიური ხარისხი (2006), ასოცირებული პროფესორი (2010 წ), პროფესორი (2014). 2015 წლიდან არის ქუთაისის სახელმწიფო უნივერსიტეტის საინჟინრო–ტექნოლოგიური ფაკულტეტის დეკანი.

ბიბლიოგრაფია
------------

* ნაკეთობის სამომხმარებლო თვისებების ხარისხის ექსპერტიზა და მართვა : სალექციო კურსი (ავტორი). - ქუთაისი, აკაკი წერეთლის სახელმწ. უნ-ტის გამ-ბა, 2014. - 308გვ.. - ISBN: 978-9941-453-23-6
* შაქრიანი დიაბეტით დაავადებულთათვის სპეციალური სამედიცინო დანიშნულების ორთოპედიული ფეხსაცმლის სამომხმარებლო თვისებები : მონოგრაფია (ავტორი). - ქუთაისი, 2014. - 192გვ.. - ISBN: 978-9941-432-94-1
* პროექტირების ოპტიმიზაციის მეთოდები ტყავის ნაკეთობათა მრეწველობაში (ავტორი). - ქუთაისი, აკაკი წერეთლის სახელმწ. უნ-ტის გამ-ბა, 2013. - 308გვ.. - ISBN: 978-9941-453-52-6
* ხარისხის მართვა : სახელმძღვ. (ავტორი). - ქუთაისი, აკ. წერეთლის სახელმწ. უნ-ტის გამ-ბა, 2013. - 232გვ.. - ISBN: 978-9941-453-42-7
* კოსტუმის კონსტრუქციის განვითარების ისტორია - 2 (რედაქტორი). - ქუთაისი, აკ. წერეთლის სახელმწ. უნ-ტის გამ-ბა, 2012. - 160გვ.. - ISBN: 978-9941-432-96-5
* საყოფაცხოვრებო ფეხსაცმლის სამომხმარებლო თვისებები (რედაქტორი). - ქუთაისი, აკ. წერეთლის სახელმწ. უნ-ტის გამ-ბა, 2010. - 212გვ. - ISBN: 978-9941-417-57-3
* ტყავის ნაკეთობათა კონსტრუქციის და მოდის განვითარება (რედაქტორი). - ქუთაისი, აკ. წერეთლის სახელმწ. უნ-ტის გამ-ბა, 2010. - 148გვ.. - ISBN: 978-9941-417-74-0

ლიტერატურა
----------

* ნ. კუციავა, ე. ჩხიკვაძე, ნ. ჭავჭანიძე, მ. გელაშვილი, კ. ვაშაკიძე. საქართველოს ინჟინერი ქალები. გამომცემლობა "უნივერსალი", თბილისი. 2008წ. გვ.46-48.

რესურსები ინტერნეტში
--------------------

* მაია გრძელიძის ბიოგრაფია საქართველოს ბიოგრაფიული ლექსიკონის ბაზაში